Som den eneste av søsknene fikk Johannes J. Håkenåsen høyere utdanning. Han gikk på Ringsaker fylkesskole, to år på Evenstad skogskole og ettårig artiumskurs på Hamar katedralskole for å kvalifisere seg til studiene ved Norges landbrukshøyskole på Ås hvor han tok eksamen som forstkandidat i 1944. Håkenåsen medvirket i felttoget i Gudbrandsdalen i 1940 og var involvert i motstandsarbeid under krigen.